岳陽書事
作者：張載
朝代：宋

paragraphs: 洞庭水落洲渚出，疊翠疏峰遠湮沒。
重樓百尺壓高城，畫棟沉沉倚天闕。
湖光上下天水融，中以日月分西東。
氣凌雲夢吞八九，欲與溟渤爭雌雄。
澄瀾無風雨新霽，一日萬頃磨新銅。
琉璃夜影貯星漢，騎鯨已在銀潢中。
湘妃帝子昔何許，但有林壑青浮空。
蒼梧雲深不可見，遺恨千古嗟何窮。
須臾暝晦忽異色，風怒濤翻際天黑。
乘陵瀨壑走魑魅，停滀百怪誰能測。
也許看舟子玩行險，更欲飛帆借風力。
安得晴雲萬里開，依依寒光浸虛碧。